Συνομοσπονδία Ευρωπαϊκών Ερευνητικών Βιβλιοθηκών

Η Συνομοσπονδία Ευρωπαϊκών Ερευνητικών Βιβλιοθηκών/Consortium of European Research Libraries (CERL) είναι μια κοινοπραξία ερευνητικών βιβλιοθηκών, κυρίως στην Ευρώπη, η οποία συνδέει επιστήμονες, ερευνητές και επαγγελματίες βιβλιοθηκών και πληροφόρησης, με στόχο την ανάδειξη της αξίας της διασύνδεσης, της συνεργασίας και του διαμοιρασμού των διάσπαρτων διαδικτυακών πόρων. Παράλληλα, προσφέρει στους επικεφαλής των ιδρυμάτων-μελών πρόσβαση σε ένα κοινό απόθεμα τεχνογνωσίας, υποστηρίζοντας την ανάπτυξη στρατηγικών, πολιτικών και εργαλείων σε ένα διαρκώς διεθνοποιημένο περιβάλλον έρευνας. Το 2024 εγκρίθηκε από το Διοικητικό Συμβούλιο το νέο Στρατηγικό Σχέδιο του CERL για την περίοδο 2024-2027.

Ο Οργανισμός παρέχει επιχορηγήσεις σε εξειδικευμένους ερευνητές, διοργανώνει σεμινάρια και εργαστήρια και από το 1998 δημοσιεύει περιοδικό με τίτλο CERL Papers. Το CERL ιδρύθηκε το 1992 με πρωτοβουλία ερευνητικών βιβλιοθηκών από διάφορες ευρωπαϊκές χώρες και απέκτησε νομική υπόσταση τον Ιούνιο του 1994. Από το 2021 έχει καταχωρηθεί στην Ιρλανδία ως εταιρεία περιορισμένης ευθύνης, με έδρα το Δουβλίνο.

 Οργάνωση 
Η Συνομοσπονδία Ευρωπαϊκών Ερευνητικών Βιβλιοθηκών διοικείται από Διοικητικό συμβούλιο και Εκτελεστική Επιτροπή ενώ υποστηρίζεται από Γραμματεία, συμβούλους και εμπειρογνώμονες. Η πρόεδρος είναι η Claudia Fabian, πρώην στέλεχος της Κρατικής Βιβλιοθήκης της Βαυαρίας, η οποία διορίστηκε το 2023 για να διαδεχτεί τον Kristian Jensen, πρώην επικεφαλής συλλογών στη Βρετανική Βιβλιοθήκη. Η ετήσια γενική της συνεδρίαση πραγματοποιείται συνήθως τον Οκτώβριο ή τον Νοέμβριο.

 Μέλη 
Έως τον Μάιο του 2025, το CERL είχε 269 μέλη, κυρίως από την Ευρώπη, αλλά και στις ΗΠΑ και την Κεντρική και Νότια Αμερική. Από αυτά, τα μεμονωμένα μέλη (με πλήρη συνδρομή) και τα ειδικά μέλη (που καταβάλλουν μειωμένη συνδρομή) διαθέτουν μία ψήφο στη γενική ετήσια συνέλευση· ομάδες έως και 16 βιβλιοθηκών μοιράζονται μία ψήφο· ενώ τα διασυνδεόμενα μέλη που συνδέονται με ένα μεμονωμένο μέλος δεν έχουν δικαίωμα ψήφου.

 Βάσεις Δεδομένων 
 Heritage of the Printed Book Database 
Η Βάση Δεδομένων Heritage of the Printed Book (HPB), παλαιότερα γνωστή ως Hand Press Book Database, περιείχε, έως τον Μάιο του 2024, πάνω από 6 εκατομμύρια εγγραφές για βιβλία που τυπώθηκαν κατά την περίοδο της χειροκίνητης εκτύπωσης, από την εισαγωγή της τυπογραφίας στην Ευρώπη γύρω στο 1455 έως περίπου το 1830, με περιγραφές που διευκολύνουν τη σύγκριση διαφορετικών εκδόσεων. Πάνω από 22 ιδρύματα έχουν συνεισφέρει εγγραφές, οι οποίες βασίζονται κυρίως στην εξέταση του ίδιου του τεκμηρίου και όχι στην αναδρομική μετατροπή παλαιότερων βιβλιογραφικών εγγραφών. Η βάση δεδομένων ενημερώνεται συνεχώς, κυρίως από τα ιδρυτικά μέλη. Η πρόσβαση στη βάση δεδομένων HPB είναι δωρεάν.

 Material Evidence in Incunabula 
Η Material Evidence in Incunabula (MEI) είναι μια βάση δεδομένων τυπωμένων έργων του 15ου αιώνα (αρχέτυπα) που βασίζεται στον Incunabula Short Title Catalogue της Βρετανικής Βιβλιοθήκης και τα συνδυάζει με δεδομένα για τα μοναδικά αντίτυπα. Η ανάπτυξη της αρχικά χρηματοδοτήθηκε από την Βρετανική Ακαδημία. Η πρόσβαση στη βάση δεδομένων MEI είναι δωρεάν.

 CERL Thesaurus 
Το CERL Thesaurus, που διαχειρίζεται η Ομάδα Μετατροπής Δεδομένων (Data Conversion Group) στο Γκέτινγκεν, ευρετηριάζει τοποθεσίες, τυπογράφους, εκδότες και συγγραφείς έργων που τυπώθηκαν μεταξύ περίπου 1450 και 1850, και έτσι λειτουργεί σε συνδυασμό με το Integrated Authority File για τη διασταύρωση παραλλαγών ονομάτων σε εκδόσεις και καταλόγους. Ενημερώνεται αυτόματα με δεδομένα από τη βάση Material Evidence in Incunabula και προσφέρει συνδέσμους προς πληροφορίες για προελεύσεις τεκμηρίων, που παρέχονται από τα ιδρύματα-μέλη της CERL, αντικατοπτρίζοντας πλέον διασκορπισμένες συλλογές· περιλαμβάνει επίσης ψηφιοποιημένο υλικό, όπως εικόνες τυπογραφικών σημάτων που συνέλεξαν οι Vindel, Ronald McKerrow και Philippe Renouard, καθώς και υδατογραφήματα. Η πρόσβαση στο θεματικό ευρετήριο είναι δωρεάν.

 CERL Portal 
Η διαδικτυακή πύλη του CERL αναπτύχθηκε από το Electronic Publishing Centre of the Uppsala University Library μετά την ολοκλήρωση του Manuscripts Project του CERL. Επιτρεπόταν συνδυασμένες αναζητήσεις τόσο των χειρόγραφων όσο και των τυπωμένων βιβλίων, σε βάσεις δεδομένων χειρόγραφων, την HPB και πρόσθετες σχετικές διαδικτυακές βάσεις δεδομένων όπως ο English Short-Title Catalogue και βάσεις δεδομένων φωτογραφιών. Σταμάτησε να λειτουργεί το 2020.

 CERL Blog 

Το CERL Blog είναι το επίσημο ιστολόγιο της Συνομοσπονδίας Ευρωπαϊκών Ερευνητικών Βιβλιοθηκών (CERL) και δημιουργήθηκε το 2019/2020. Αποτελεί μια δυναμική πλατφόρμα επικοινωνίας που συμπληρώνει τα παραδοσιακά μέσα ενημέρωσης του οργανισμού, όπως το ενημερωτικό δελτίο (CERL Newsletter) και τη λίστα αλληλογραφίας.

Μέσα από το ιστολόγιο, παρουσιάζονται εκτενέστερα άρθρα για τις υπηρεσίες του CERL, νέα από τις βιβλιοθήκες-μέλη του, καθώς και ειδήσεις και εξελίξεις από την ευρύτερη κοινότητα των χειρογράφων και σπάνιων βιβλίων, με έμφαση σε πολιτικές, πρακτικές, εκθέσεις, συνέδρια και εκδόσεις. Το περιεχόμενο είναι εμπλουτισμένο με οπτικό υλικό, καθιστώντας το ιστολόγιο ένα ιδιαίτερα προσβάσιμο και ελκυστικό μέσο πληροφόρησης.

Παραπομπές

 Πηγές 






 Εξωτερικοί σύνδεσμοι 
 Επίσημος δικτυακός τόπος CERL
 Βάση δεδομένων HPB
 CERL Thesaurus
 Material Evidence in Incunabula (MEI)
 CERL Blog